**ΙΣΤΟΡΙΑ ΓΕΝΙΚΗΣ ΠΑΙΔΕΙΑΣ Γ’ ΛΥΚΕΙΟΥ**

**ΟΜΑΔΑ ΠΡΩΤΗ**

**ΘΕΜΑ Α1**

Να δώσετε τον περιεχόμενο των παρακάτω όρων:

**α.** Μεγάλη Ιδέα

**β.** Μακεδονικός Αγώνας

**γ.** Συμφωνία της Βάρκιζας.

**Μονάδες 15**

**ΘΕΜΑ Α2**

Να χαρακτηρίσετε τις προτάσεις που ακολουθούν, γράφοντας στο τετράδιό σας τη λέξη **Σωστό** ή **Λάθος** δίπλα στο γράμμα που αντιστοιχεί στην κάθε πρόταση:

**α.** Η πρώτη αντίδραση των μεγάλων δυνάμεων της Ευρώπης στην επανάσταση των Ελλήνων ήταν θετική.

**β.** Ο Κριμαϊκός πόλεμος έληξε με την ήττα και την ταπείνωση της Οθωμανικής Αυτοκρατορίας.

**γ.** Το ανεπτυγμένο πιστωτικό σύστημα που διέθετε η Αγγλία ευνόησε τη Βιομηχανική Επανάσταση.

**δ.** Το μέλλον της Ιαπωνίας, μετά το τέλος του Β΄ Παγκοσμίου πολέμου, κρίθηκε με τη συνθήκη ειρήνης του Αγίου Φραγκίσκου (1951).

**ε.** Ο Γάλλος πρόεδρος Βαλερύ Ζισκάρ ντ’ Εσταίν και ο Δυτικογερμανός καγκελάριος Χέλμουτ Σμιτ υποστήριξαν την ένταξη της Ελλάδας στην Ευρωπαϊκή Οικονομική Κοινότητα.

**Μονάδες 10**

**ΘΕΜΑ Β1**

Τι γνωρίζετε σχετικά με τη δίκη της Νυρεμβέργης;

**Μονάδες 10**

**ΘΕΜΑ Β2**

**α.** Ποια είναι τα βασικά όργανα του ΟΗΕ και τι γνωρίζετε γι’ αυτά;

(μονάδες 8)

**β.** Για ποιο λόγο προβλέφθηκε το δικαίωμα βέτο και ποια η σημασία του για τη λειτουργία του ΟΗΕ; (μονάδες 7)

**Μονάδες 15**

**ΟΜΑΔΑ ΔΕΥΤΕΡΗ**

**ΘΕΜΑ Γ1**

Αξιοποιώντας στοιχεία από τα κείμενα Α, Β και Γ, που σας δίνονται, και με βάση τις ιστορικές σας γνώσεις, να αναφερθείτε:

**α.** στις οικονομικές και κοινωνικές συνέπειες της οικονομικής κρίσης της περιόδου 1929-1932 στις ΗΠΑ και την Ευρώπη. (μονάδες 13)

**β.** στον αντίκτυπο της διεθνούς κρίσης στην οικονομία και την κοινωνία της Ελλάδας, κατά τη δεκαετία 1930-1940. (μονάδες 12)

**Μονάδες 25**

**ΚΕΙΜΕΝΟ Α**

[…] Η κρίση πλήττει [σε διαφορετικό βαθμό], κάθε [κοινωνική] ομάδα και κάθε χώρα της Ευρώπης. Οι αγρότες υποφέρουν περισσότερο στις σιτοπαραγωγικές χώρες της ανατολικής Ευρώπης, όπου η πτώση των πωλήσεων και η μείωση των καλλιεργειών χειροτερεύουν τη θέση των αγρεργατών και επισπεύδουν την πτώχευση των μεγάλων γαιοκτημόνων. Οι μισθωτοί στον τομέα του εμπορίου και της βιομηχανίας πλήττονται από την κάμψη των μισθών, τον περιορισμό των ωρών εργασίας και ιδίως από την ανεργία. Στις χώρες με μεγάλο αριθμό ξένων μεταναστών, όπως η Γαλλία (3 εκατομμύρια ή 7% του πληθυσμού στα 1931), η οργή των εργατών διοχετεύεται συχνά σ’ αυτούς τους «εσωτερικούς εχθρούς» που είχαν έρθει, είτε είναι Ιταλοί είτε Πολωνοί είτε Ισπανοί, «να πάρουν τη δουλειά των ντόπιων» και να μεταδώσουν «ανατρεπτικές ιδέες». Τέλος, οι μεσαίες τάξεις πλήττονται από τις υποτιμήσεις (εισοδηματίες), τις πτωχεύσεις και το μαρασμό του λιανικού εμπορίου (χειροτέχνες και μαγαζάτορες, έρμαια του ανταγωνισμού των μεγάλων επιχειρήσεων) […].

S. Berstein, P. Milza, *Ιστορία της Ευρώπης,* τ. 3*, Διάσπαση και ανοικοδόμηση της Ευρώπης 1919* έως σήμερα*,* Αθήνα 1997, Αλεξάνδρεια, σ. 69.

**ΚΕΙΜΕΝΟ Β**

- Άκου, είπε το παλικάρι. Υπόθεσε πως γυρεύεις έναν άνθρωπο για τη δουλειά σου και πως παρουσιάζεται μονάχα ένας. Είσαι αναγκασμένος να του πλερώσεις όσα κι αν σου ζητήσει. Υπόθεσε όμως πως αντί ένας παρουσιάζονται εκατό.

Παράτησε χάμω το εργαλείο του. Τα μάτια του πήραν μια σκληρή έκφραση και η φωνή του γίνηκε διαπεραστική:

-Υπόθεσε πως εκατό άνθρωποι σου γυρεύουνε δουλειά. Υπόθεσε πως αυτοί οι εκατό άνθρωποι έχουν παιδιά και πως τα παιδιά τους πεινούν. Υπόθεσε πως με μια ψωροδεκάρα μπορείς ν’ αγοράσεις ένα κουτί κουέικερ1 για τα παιδιά. Υπόθεσε πως, όσο να ’ναι κάτι αγοράζεις για τα παιδιά. Πρότεινέ τους να δουλέψουν για μια δεκάρα, ε, θα τους δεις να σκοτωθούνε αναμεταξύ τους ποιος θα πρωτοπάρει τη δουλειά. Ξέρεις πόσο μου πλερώνανε στην τελευταία δουλειά που ήμουν; Δεκαπέντε σέντσια την ώρα. Ενάμισι τάλαρο τις δέκα ώρες το μεροκάματο και δίχως να μπορώ να κοιμάμαι στο ίδιο το μέρος. Ήμουν αναγκασμένος να ξοδεύω για μπενζίνα για να πηγαίνω με το αυτοκίνητο.

Τζ. Στάινμπεκ, *Τα σταφύλια της οργής*, Αθήνα 1989, Ζαχαρόπουλος, σ. 374.

1κουέικερ: δημητριακό, είδος διατροφής.

**ΚΕΙΜΕΝΟ Γ**

Καθώς δύο μόνον εμπορεύματα, ο καπνός και η σταφίδα, αποτελούσαν το 60-70% των συνολικών εξαγωγών, οι αποδόσεις τους επηρέαζαν σε μεγάλο βαθμό το εμπορικό ισοζύγιο της χώρας. Μετά το 1929 κανένα τους δεν πήγαινε καλά και τα εξαγωγικά έσοδα μειώνονταν σταθερά μέχρι το 1933. Πιο εντυπωσιακή ήταν η κατακόρυφη πτώση στις πωλήσεις καπνού, καθώς οι Γερμανοί έμποροι, που επλήγησαν από την απότομη ύφεση στη χώρα τους, εξάντλησαν τα αποθέματά τους και μείωσαν τις νέες παραγγελίες. Μεταξύ 1929-1932 υποδιπλασιάστηκαν τα δραχμικά έσοδα από τις εξαγωγές καπνού. Καθώς ο καπνός δεν ήταν απλώς για την Ελλάδα η σημαντικότερη πηγή εξαγωγικών και φορολογικών εσόδων, αλλά επίσης είχε ζωτική πολιτική σημασία (αφού η βόρεια Ελλάδα ήταν από τους κυριότερους υποστηρικτές των Φιλελευθέρων), πρέπει να δούμε λεπτομερώς πώς έπληξε την οικονομία του καπνού η εξαγωγική κρίση και πώς επηρέασε τις διάφορες ομάδες που συμμετείχαν σ’ αυτήν: το κράτος, τους παραγωγούς, τους εμπόρους και τους καπνεργάτες.

M. Mazower, *Η Ελλάδα και η οικονομική κρίση του Μεσοπολέμου*, στο *Ιστορία του νεότερου και του σύγχρονου κόσμου (από το 1815 έως σήμερα)*, Αθήνα 2014, ΙΤΥΕ «Διόφαντος», σ. 107.

**ΘΕΜΑ Δ1**

Αντλώντας στοιχεία από τα κείμενα Α, Β και Γ, που σας δίνονται, και με βάση τις ιστορικές σας γνώσεις, να απαντήσετε στα παρακάτω ερωτήματα:

**α.** Ποιες ήταν οι ελληνικές διεκδικήσεις στο Συνέδριο Ειρήνης που συγκλήθηκε στο Παρίσι (Δεκέμβριος 1918) και ποιες διεθνείς συγκυρίες λειτούργησαν ευνοϊκά για την ικανοποίησή τους; (μονάδες 12)

**β.** Ποια επιχειρήματα και ενέργειες της ελληνικής πλευράς ενίσχυσαν τη διαπραγματευτική της θέση στο Συνέδριο Ειρήνης; (μονάδες 6)

**γ.** Ποιους όρους περιελάμβανε η Συνθήκη των Σεβρών και ποια η σημασία της για την Ελλάδα; (μονάδες 7)

**Μονάδες 25**

**ΚΕΙΜΕΝΟ Α**

Αναλυτικά ο ελληνικός πληθυσμός της δυτικής Μ. Ασίας και των νησιών, σύμφωνα με τους αριθμούς που παρουσίασε ο Βενιζέλος και που, όπως διευκρίνισε αργότερα στο Συμβούλιο των Δέκα, προέρχονταν από στατιστική του Οικουμενικού Πατριαρχείου το 1912, είναι ο ακόλουθος:



Αξίζει να σημειωθεί ότι ιδιαίτερα πυκνός ήταν ο ελληνικός πληθυσμός στην πόλη της Σμύρνης, όπου στις παραμονές του Α΄ Παγκοσμίου πολέμου σε σύνολο 350.000 περίπου κατοίκων οι Έλληνες ήταν 200.000. Η υψηλή αυτή αναλογία του ελληνικού στοιχείου αναγνωριζόταν και από τους Τούρκους και εκφραζόταν με την προσωνυμία «Γκιαούρ Ισμίρ» (Σμύρνη των Απίστων).

*Ιστορία του Ελληνικού Έθνους,* τ. ΙΕ΄, Εκδοτική Αθηνών, 2008, σ. 111.

**ΚΕΙΜΕΝΟ Β**

[…] Με μια μοναδική για έλληνα πολιτικό ικανότητα να επιχειρηματολογεί και να πείθει –συνήθως– ή να μην πείθει, χωρίς να κουράζει ή και να εξοργίζει το συνομιλητή του, να αναφέρεται σε κοινά συμφέροντα και όχι στα «ιστορικά δίκαια του ελληνισμού», να προβάλλει απόψεις και όχι συμπλέγματα, κατόρθωσε πράγματι να μεγιστοποιήσει τα πλεονεκτήματα που διέθετε ως σύμμαχος των νικητών. […]

Η συνθήκη των Σεβρών υπήρξε προϊόν εξαιρετικά επιδέξιων χειρισμών της βενιζελικής διπλωματίας, αλλά και ευτυχών συγκυριών. Οι εύθραυστες ισορροπίες, ωστόσο, πάνω στις οποίες στηρίχτηκε η υπογραφή της, διέθεταν ένα μονιμότερο κέντρο στήριξης. Και αυτό δεν ήταν άλλο από τη συναντίληψη των δύο μεγάλων εταίρων της Entente για τα πράγματα της Εγγύς Ανατολής και το ρόλο της Ελλάδας στα πολεμικά δρώμενα ως εντολοδόχου της Αγγλίας, στην οποία οι Γάλλοι αναγνώριζαν την πρωτοκαθεδρία στην ευρύτερη περιοχή […].

Γ. Γιαννουλόπουλος, *Εξωτερική πολιτική* στο *Ιστορία της Ελλάδας του 20ου αιώνα, 1900 – 1922 Οι απαρχές*, τ. Α2, Αθήνα, Βιβλιόραμα, σσ. 129-130, 133.

1βιλαέτι: μεγάλη διοικητική περιφέρεια στην Οθωμανική Αυτοκρατορία.

2σαντζάκι: διοικητική περιφέρεια στην Οθωμανική Αυτοκρατορία, υποδιαίρεση του βιλαετίου.

**ΚΕΙΜΕΝΟ Γ**

Στην Ελλάδα η είδηση της υπογραφής μιας συνθήκης, που σήμαινε την πραγματοποίηση σε μεγάλο βαθμό της Μεγάλης Ιδέας, έγινε δεκτή με εκδηλώσεις ενθουσιασμού. Με την προσάρτηση των νέων εδαφών η χώρα αποκτούσε τη μεγαλύτερη έκτασή της στη νεώτερη ιστορία, 150.833 τετραγωνικά χιλιόμετρα (χωρίς τη ζώνη της Σμύρνης) και πληθυσμό που ξεπερνούσε τα 5,5 εκατομμύρια. Γινόταν κυριολεκτικά η Ελλάδα των «δύο ηπείρων και των πέντε θαλασσών». Μέσα στο κλίμα του πανηγυρισμού λίγοι συνειδητοποιούσαν πως η υπογραφή της ειρήνης ισοδυναμούσε για την Ελλάδα με συνέχιση του πολέμου. Περισσότερο ίσως από όλους ο Ελευθέριος Βενιζέλος ήταν σε θέση να γνωρίζει τις τεράστιες δυσκολίες που συνεπαγόταν η εφαρμογή των όρων της […].

*Ιστορία του Ελληνικού Έθνους,* τ. ΙΕ΄, Εκδοτική Αθηνών, 2008, σ. 142.

**\***Όλα τα κείμενα αποδόθηκαν σε μονοτονικό· διατηρήθηκε όμως η ορθογραφία τους.

**ΑΠΑΝΤΗΣΕΙΣ**

**ΟΜΑΔΑ ΠΡΩΤΗ**

**ΘΕΜΑ Α1**

**α)** Σχολικό βιβλίο σελίδα 34: «Το εθνικό όραμα της Μεγάλης Ιδέας…του δημόσιου βίου της».

**β)** Σχολικό βιβλίο σελίδες 65-66: «Ήταν ο «Μακεδονικός Αγώνας»…τη μεγάλη υπόθεση του έθνους».

**γ)** Σχολικό βιβλίο σελίδα 136: «Η απελευθέρωση εντούτοις της Αθήνας…του πολιτειακού ζητήματος».

**ΘΕΜΑ Α2**

**α)** Λάθος

**β)** Λάθος

**γ)** Σωστό

**δ)** Σωστό

**ε)** Σωστό

**ΘΕΜΑ Β1**

Σχολικό βιβλίο σελίδα 129: «Η πρόκληση και η διαξαγωγή…είχαν διαπραχθεί στη διάρκεια του πολέμου».

**ΘΕΜΑ Β2**

**α)** Σχολικό βιβλίο σελίδα 141: «Ο Καταστατικός Χάρτης ΟΗΕ…Βρετανία, Γαλλία και Κίνα».

**β)** Σχολικό βιβλίο σελίδα 141: «Με δεδομένη την εμπειρία…να αδρανοποιηθεί ο ΟΗΕ».

**ΟΜΑΔΑ ΔΕΥΤΕΡΗ**

**ΘΕΜΑ Γ1**

**α)** Η μεγάλη οικονομική κρίση των ετών 1929-1932 είχε ως αφετηρία την αιφνίδια ραγδαία πτώση των τιμών στο Χρηματιστήριο της Νέας Υόρκης. Άμεσες επιπτώσεις της ήταν οι διαδοχικές τραπεζικές πτωχεύσεις αρχικά στις Ηνωμένες Πολιτείες, η απόσυρση των αμερικανικών κεφαλαίων από την Ευρώπη και ιδιαίτερα από τη Γερμανία, η μείωση της βιομηχανικής παραγωγής και των εμπορικών συναλλαγών σε παγκόσμια κλίμακα, καθώς και η αποδιοργάνωση του διεθνούς νομισματικού συστήματος με την υποτίμηση της αγγλικής λίρας το 1931. Οι κοινωνικές συνέπειες υπήρξαν δραματικές: το 1932 καταγράφηκαν πάνω από τριάντα εκατομμύρια άνεργοι παγκοσμίως – πέντε εκατομμύρια μόνο στη Γερμανία! Σύμφωνα με το κείμενο Α΄ η κρίση έπληξε όλες τις κοινωνικές ομάδες: τους αγρότες, τους μισθωτούς στον τομέα του εμπορίου και της βιομηχανίας και οδήγησε στην περιθωριοποίηση των μεταναστών που έπαιξαν το ρόλο του «αποδιοπομπαίου τράγου» για τα δεινά που επέφερε η ανεργία σε κοινωνικό επίπεδο. Οι μεσαίες τάξεις υπέστησαν συνέπειες από τις υποτιμήσεις, τις πτωχεύσεις και το μαρασμό του εμπορίου.

Στο κείμενο Β΄ παρουσιάζονται παραστατικά τα επακόλουθα από την αναντιστοιχία που επικρατούσε ανάμεσα στην προσφορά και στην ζήτηση εργασίας. Η υπερβολική ζήτηση εργασίας εξαθλίωνε τις συνθήκες κάτω από τις οποίες αυτή διεξαγόταν.

**β)** Προτού οι επιπτώσεις της διεθνούς κρίσης γίνουν αισθητές στο πολιτικό πεδίο, εκδηλώθηκαν στο πεδίο της οικονομίας, ως αποτέλεσμα και της υποχρέωσης της Ελλάδας στο εξωτερικό. Η αυξημένη φορολόγηση και τα έκτακτα κυβερνητικά μέτρα δεν θα αποτρέψουν τη χρεοκοπία, το 1932. Η κίνηση του εμπορίου, παρά την νέα ανάκαμψή του στη διάρκεια της δεκαετίας του 1930, παρουσίασε αισθητή κάμψη έναντι της προηγούμενης δεκαετίας.

Σύμφωνα με το κείμενο Γ΄ η μείωση των εξαγωγών του καπνού και της σταφίδας επηρέασε το εμπορικό ισοζύγιο της χώρας. Η μείωση παραγγελιών καπνού από τη Γερμανία επέφερε πλήγμα στα έσοδα του κράτους και προκάλεσε επιπτώσεις και πολιτικής σημασίας πλήττοντας ταυτόχρονα όλες τις ομάδες που συμμετείχαν σ’ αυτό. Η ανάπτυξη της βιομηχανίας και της ναυτιλίας δέχτηκε επίσης το αντίκτυπο της υποτίμησης του νομίσματος και της χαμηλής αγοραστικής δύναμης των καταναλωτών. Η αντιστοιχία πράγματι μεταξύ των δεικτών αφενός της βιομηχανίας και της ναυτιλίας και αφετέρου του εισοδήματος των εργαζομένων προκάλεσε ζωηρές εντάσεις. Η λήψη, για πρώτη φορά, σοβαρών μέτρων στον τομέα της κοινωνικής ασφλάλισης – όπως ιδιαίτερα η σύσταση του ΙΚΑ, το 1973 – προσφερόταν για να αμβλύνει την κοινωνική αντίδραση, χωρίς όμως να μπορέσει να την εξαλείψει.

**ΘΕΜΑ Δ1**

**α)** Στο Συνέδριο Ειρήνης στο Παρίσι έγινε εξαρχής φανερό ότι η προάσπιση των εθνικών συμφερόντων της Ελλάδας ήταν άκρως δυσχερής επιχείρηση. Οι δυσχέρειες της Ελλάδας προήλθαν από την Ιταλία κυρίως, αλλά και από τις Ηνωμένες Πολιτείες Αμερικής, για το λόγο ότι η μεν Ιταλία προωθούσε τις επιδιώξεις της στην περιοχή δια της Αλβανίας, οι δε ΗΠΑ δια της Τουρκίας. Στο Συμβούλιο των Συμμάχων (Αγγλία, Γαλλία, ΗΠΑ, Ιταλία και Ιαπωνία) η Ελλάδα μπορούσε να βασίζεται μόνο στην υποστήριξη της Αγγλίας και της Γαλλίας, ενόσω τα συμφέροντα αυτών των δύο δυνάμεων συνέπιπταν με τα δικά της.

Ευνοϊκές συγκυρίες όπως η απουσία της Ρωσίας, την οποία οι Μπολσεβίκοι επαναστάτες είχαν προς στιγμήν απομακρύνει από τις εξελίξεις στη Νοτιοανατολική Ευρώπη και την εγγύς Ανατολή, και η επιθυμία της Αγγλίας και της Γαλλίας να περιορίσουν τις βλέψεις της Ιταλίας μέσω των διεκδικήσεων της Ελλάδας, καθώς και οι χωρίς προηγούμενο επιτυχείς διπλωματικοί χειρισμοί του Βενιζέλου και των συνεργατών του, αποσόβησαν το ενδεχόμενο να απολέσει η Ελλάδα κεκτημένα ήδη εδάφη και εξασφάλισαν κάθε άλλο παρά ευκαταφρόνητα νέα εδάφη.

Οι εθνικές διεκδικήσεις της Ελλάδας, όπως υποβλήθηκαν επισήμως από το Βενιζέλο το Δεκέμβριο του 1918 στο Συνέδριο στο Παρίσι, περιλάμβαναν τη Βόρεια Ήπειρο, τη Θράκη, τα Δυτικά παράλια της Μικράς Ασίας και τα νησία του Ανατολικού Αιγαίου πλήν των Δωδεκανήσων, στηρίζονταν δε στην εθνολογική σύνθεση του πληθυσμού τους.

Σύμφωνα μάλιστα με τα στοιχεία του πίνακα που περιλαμβάνονται στο κείμενο Α΄ ο ελληνικός πληθυσμός της Δυτικής Μ. Ασίας και των νησιών ήταν ιδιαίτερα πυκνός. Μάλιστα η περιοχή της Σμύρνης αποκαλείτο Σμύρνη των Απίστων.

**β)** Σύμφωνα με πληροφορίες που αντλούμε από το κείμενο Β η ικανότητα πειθούς του Βενιζέλου, η αναφορά του στα κοινά συμφέροντα των νικητών, οι επιδέξιοι χειρισμοί του και οι ευνοϊκές συγκυρίες βοήθησαν τον Έλληνα πρωθυπουργό, ώστε να ενισχύσει την διαπραγματευτική θέση της Ελλάδας στο Συνέδριο της Ειρήνης. Οι δύο μεγάλοι εταίροι της Entente θεωρούσαν την Ελλάδα ως εντολοδόχο της Αγγλίας γεγονός που διευκόλυνε την υλοποίηση των επιδιώξεών της. Ο Βενιζέλος επιπλέον προχωρώντας σε συγκεκριμένες ενέργειες έθεσε στη διάθεση της Γαλλίας και της Αγγλίας το Α΄ Σώμα Στρατού (δύο από τις τρείς μεραρχίες του), για να λάβει μέρος στον πόλεμο κατά των Μπολσεβίκων στην Ουκρανία τους πρώτους μήνες του 1919. Η ελληνική συμμετοχή στη συμμαχική εκστρατεία εναντίον των Μπολσεβίκων έστρεψε την οργή των τελευταίων εναντίον των ελληνικών κοινοτήτων της νότιας Ρωσίας, οι οποίες πλήρωσαν βαρύτατο τίμημα: πολλοί Έλληνες έπεσαν θύματα των Μπολσεβίκων, ενώ πολλοί περισσότεροι κατέφυγαν πρόσφυγες στην Ελλάδα και στον Πόντο.

**γ)** Με τη συνθήκη των Σεβρών (28 Ιουλίου / 10 Αυγούστου) παραχωρήθηκε στην Ελλάδα η Θράκη, η Δυτική και η Ανατολική, και αναγνωρίστηκε η ελληνική κυριαρχία στα νησιά του Αιγαίου, εκτός από τα Δωδεκάνησα. Ανατέθηκε επίσης στην Ελλάδα η προσωρινή διοίκηση της περιοχής της Σμύρνης. Με την ίδια συνθήκη η Κωνσταντινούπολη και τα Στενά αποτέλεσαν ουδέτερη ζώνη υπό τον έλεγχο συμμαχικής επιτροπής.

Σύμφωνα με το κείμενο Γ΄ σε κλίμα ενθουσιασμού αποδέχτηκε ο ελληνικός πληθυσμός την υπογραφή της συνθήκης, καθώς πια η χώρα μεγιστοποιούσε την έκτασή της, αύξανε τον πληθυσμό της και γινόταν πραγματικά η Ελλάδα των «δύο ηπείρων και των πέντε θαλασσών». Φυσικά η διατήρηση αυτών των εδαφών συνεπαγόταν συνέχιση του πολέμου, κάτι που προκαλούσε τεράστιες δυσκολίες που σίγουρα οι Βενιζέλος γνώριζε. Η συνθήκη αυτή γι’ αυτό άλλωστε αποδείχτηκε βραχύβια και τάφηκε κάτω από τα ερείπια της Μικρασιατικής Καταστροφής.

ΤΙΣ ΑΠΑΝΤΗΣΕΙΣ ΕΠΙΜΕΛΗΘΗΚΕ Ο ΤΟΜΕΑΣ ΤΩΝ ΦΙΛΟΛΟΓΩΝ ΤΩΝ ΦΡΟΝΤΙΣΤΗΡΙΩΝ

**«ΟΜΟΚΕΝΤΡΟ» ΚΑΙ «ΑΝΘΡΩΠΙΣΤΙΚΕΣ ΣΠΟΥΔΕΣ» ΦΛΩΡΟΠΟΥΛΟΥ**

[**www.floropoulos.gr**](http://www.floropoulos.gr)

**ΕΥΑΓΓΕΛΟΥ Μ. – ΚΟΛΙΑΣ Ν. - ΛΥΡΙΝΤΖΗΣ Δ. – ΧΑΤΖΗΤΣΟΜΠΑΝΗ Μ.**